**1.1.1.1. pasākuma „Praktiskas ievirzes pētījumi” pirmās projektu iesniegumu atlases kārtas ietvaros īstenoto projektu gala rezultātu zinātniskās kvalitātes izvērtējuma vērtēšanas kritēriji**

Pētījuma kvalitāte

Ekspertam jāizvērtē:

1. vai projekta mērķis un uz projekta noslēgumu sasniedzamie pētniecības rezultāti ir pilnībā sasniegti un vai projekta pēcuzraudzības periodā[[1]](#footnote-2) ir iespējams sasniegt vēl plānotos rezultatīvos rādītājus (ja attiecināms)[[2]](#footnote-3). Ja projekta mērķis un plānotie pētniecības rezultāti nav sasniegti pilnībā, tostarp rezultatīvos rādītājus nav iespējams sasniegt atlikušajā projekta pēcuzraudzības periodā, jānorāda vērtējums, cik lielā mērā tie ir sasniegti un vai ir pamatota to nesasniegšana;
2. vai projekta īstenošanā piemērotā pētniecības metodoloģija[[3]](#footnote-4), ir bijusi atbilstoša projekta mērķa un gala rezultātu sasniegšanai, tostarp starpdisciplinaritātes pieeja (ja attiecināms) nodrošināta atbilstoši sākotnēji plānotajam;
3. vai pētniecības kategorija (-s) visa projekta īstenošanas laikā ir atbilstoša sākotnēji plānotajai;
4. vai sasniegtie pētniecības rezultāti[[4]](#footnote-5) ir skaidri un nepārprotami, to zinātniskā kvalitāte ir atbilstoša, ņemot vērā sasniegto rezultātu zinātnisko vērtību, novitātes līmeni, tajā skaitā:
	1. projekta ietvaros izstrādātais prototips atbilst jauna produkta vai jaunas tehnoloģijas definīcijai[[5]](#footnote-6), kā arī, ja sākotnēji projektā plānota ekoinovatīva tehnoloģija[[6]](#footnote-7), – tās izstrāde nodrošināta atbilstoši plānotajam;
	2. zinātniskajos rakstos publicētā informācija atbilst projekta mērķim un saturam.

Vērtējums par pētījuma kvalitāti:

|  |  |
| --- | --- |
| **Vērtējuma veids** | **Izvēlas atbilstošo vērtējumu (X)** |
| Atbilst |  |
| Daļēji atbilst |  |
| Neatbilst |  |

PĒTĪJUMA SOCIĀLEKONOMISKĀ IETEKME

Ekspertam jāizvērtē:

1. vai sasniegto projekta rezultātu sociālā un ekonomiskā ietekme Latvijas Viedās specializācijas stratēģijas noteikto tautsaimniecības transformācijas virzienu, prioritāšu vai viedās specializācijas jomu īstenošanā ir nodrošināta atbilstoši sākotnēji projektā plānotajam (vai arī – ir līdzvērtīga sākotnēji plānotajam);
2. projektā īstenoto zināšanu un tehnoloģiju pārneses pasākumu atbilstība projektā sākotnēji plānotajam, tostarp, vai zināšanu un tehnoloģiju pārneses pasākumu rezultātā nodrošināta sākotnēji plānotā ietekme uz projekta īstenotāju, atbilstošo nozari vai sabiedrību;
3. šo kritēriju 4. punktā minēto pētniecības rezultātu ilgtspēja, tostarp, vai rezultāti ir atbilstoši nozares pieprasījumam, kā arī komercializējami pēc atbilstošiem pasākumiem to papildināšanai līdz TRL 9;
4. vai projektā īstenotās darbības ir sekmējušas un turpmāk sekmēs ilgtermiņa sadarbības nodrošināšanu ar projekta sadarbības partneri atbilstoši projektā sākotnēji plānotajam (ja attiecināms).

Vērtējums par pētījuma sociālekonomisko ietekmi:

|  |  |
| --- | --- |
| **Vērtējuma veids** | **Izvēlas atbilstošo vērtējumu (X)** |
| Atbilst |  |
| Daļēji atbilst |  |
| Neatbilst |  |

Īstenošanas kvalitāte un efektivitāte

ekspertam jāizvērtē:

1. vai materiālo un finanšu resursu izlietojums ir efektīvs, proti, pētījuma veikšanai izmantotie resursi (finanšu resursi, pētniecības infrastruktūra, tajā skaitā materiāli, iekārtas) ir atbilstoši sasniegtajiem pētniecības rezultātiem;
2. vai īstenotās pētniecības darbības atbilst plānotajam aktivitāšu laika grafikam.

Vērtējums par īstenošanas kvalitāti un efektivitāti:

|  |  |
| --- | --- |
| **Vērtējuma veids** | **Izvēlas atbilstošo vērtējumu (X)** |
| Atbilst |  |
| Daļēji atbilst |  |
| Neatbilst |  |

KOPĒJAIS VĒRTĒJUMS PAR PROJEKTA MĒRĶA UN PLĀNOTO REZULTĀTU SASNIEGŠANAS LĪMENI

|  |  |  |
| --- | --- | --- |
| **Vērtējuma veids** | **Izvēlas atbilstošo vērtējumu (X)** | **Kopējais kritēriju izpildes procentuālais vērtējums – sasnieguma koeficients** |
| Atbilst |  |  |
| Daļēji atbilst |  |  |
| Neatbilst |  |  |

ekspertam jāsniedz kopējais vērtējums par projekta mērķa un plānoto rezultātu sasniegšanas līmeni, vērtējot projekta kopējo atbilstību visu sadaļās “Pētījuma kvalitāte”, “Pētījuma sociālekonomiskā ietekme”, “Īstenošanas kvalitāte un efektivitāte” minēto vērtēšanas kritēriju izpildei.

**Vērtēšanas procedūra:**

Eksperts vērtējuma veidlapā katrā no sadaļām “Pētījuma kvalitāte”, “Pētījuma sociālekonomiskā ietekme”, “Īstenošanas kvalitāte un efektivitāte” un “Kopējais vērtējums par projekta mērķa un plānoto rezultātu sasniegšanas līmeni” sniedz savu vērtējumu, norādot tā atbilstību vienam no vērtējumiem – *Atbilst/Daļēji atbilst/Neatbilst*. Vērtējumu *Daļēji atbilst/Neatbilst*gadījumā gan katras sadaļas vērtējumā, gan kopējā vērtējumā obligāti sniedz argumentētu pamatojumu par daļēju atbilstību vai neatbilstību. Veicot vērtēšanu, ekspertam ir jāņem vērā attiecīgā pētījuma virziena specifika, un it sevišķi tā pētniecības kategorija, kā arī tas, vai ticis īstenots ar saimniecisku darbību saistīts vai nesaistīts pētījums.

Kopējā vērtējumā, kas aptver vērtējumu par projekta mērķa un plānoto rezultātu sasniegšanas līmeni, eksperts aizpilda papildu aili, norādot kritēriju izpildes vērtējuma procentuālo pakāpi, tādējādi izvērtējot, cik lielā mērā projekta mērķis un plānotie rezultāti ir sasniegti, novērtējumu izsakot procentuālā izteiksmē. Kopējo kritēriju izpildes procentuālo vērtējumu sniedz un sasnieguma koeficientu piešķir, ievērojot šādu metodoloģiju:

*„****Atbilst****”: kopējais vērtēšanas kritēriju procentuālais vērtējums ir 85% - 100% un vairāk. Vērtējumu norādītajā procentuālajā amplitūdā piešķir, ja projekta ietvaros ir sasniegts vai pārsniegts sākotnēji plānotais un kopējā vērtēšanas kritēriju izpilde vērtējama kā atbilstoša, tostarp, ja ir identificējama viena vai vairāku vērtēšanas kritēriju neizpilde pilnā apmērā, tā būtiski nav ietekmējusi kopējo projekta mērķa un plānoto rezultātu sasniegšanu. Ja projekta vidusposma zinātniskās kvalitātes izvērtējuma ietvaros izteikti ieteikumi projekta tālākai īstenošanai, tie pilnībā ņemti vērā vai sniegts argumentēts pamatojums vērā neņemšanai;*

*„****Daļēji atbilst****”: kopējais vērtēšanas kritēriju procentuālais vērtējums ir 25% - 84%. Vērtējumu norādītajā procentuālajā amplitūdā piešķir, ja projekta ietvaros ir daļēji sasniegts sākotnēji plānotais, tostarp vienā vai vairākos vērtēšanas kritērijos identificējama daļēja vai pilnīga neizpilde, kas būtiski ir ietekmējusi kopējo projekta mērķa un plānoto rezultātu sasniegšanu. Ja projekta vidusposma zinātniskās kvalitātes izvērtējuma ietvaros izteikti ieteikumi projekta tālākai īstenošanai, tie daļēji ņemti vērā vai nav ņemti vērā, kā arī pamatojums vērā neņemšanai nav pietiekami argumentēts;*

*„****Neatbilst****”: kopējais vērtēšanas kritēriju procentuālais vērtējums ir 0% - 24%. Vērtējumu norādītajā procentuālajā amplitūdā piešķir, ja projekta ietvaros gandrīz pilnībā vai pilnībā nav sasniegts sākotnēji plānotais. Identificējama gandrīz pilnīga vai pilnīga vērtēšanas kritēriju neizpilde, tādējādi secināms, ka kopējais projekta mērķis un plānotie rezultāti nav sasniegti vai ir sasniegti vājā kvalitātē. Ja projekta vidusposma zinātniskās kvalitātes izvērtējuma ietvaros izteikti ieteikumi projekta tālākai īstenošanai, tie nav ņemti vērā, kā arī nav sniegts argumentēts pamatojums vērā neņemšanai.*

Konsolidētā EK eksperta vērtējuma izstrāde – abi EK eksperti tiek kontraktēti sadarboties, lai sagatavotu vienotu (konsolidētu redzējumu) izvērtējumu. Kā gala izvērtējums par projekta un plānoto rezultātu sasniegšanas līmeni (sasnieguma koeficients), tiek izmantots konsolidētajā izvērtējumā izteiktais ekspertu kopējais vērtējums, kas izteikts procentos. Gala rezultātu zinātniskās kvalitātes izvērtējums tiek izmantots lēmuma pieņemšanā par projekta mērķa un plānoto rezultātu sasniegšanu un nepieciešamības gadījumā lēmuma pieņemšanā par finanšu korekcijas piemērošanu atbilstoši Finanšu ministrijas vadlīnijām Nr. 2.7. “Vadlīnijas par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014.–2020.gada plānošanas periodā”.

**Finanšu korekcijas apjoma noteikšana projekta mērķa vai iznākuma rādītāju (atbilstoši normatīvajos aktos par attiecīgā SAM īstenošanu norādītajiem) daļējas sasniegšanas gadījumā[[7]](#footnote-8)**

Ja sasnieguma koeficients nepārsniedz:

1. 65%, bet nav mazāks par 60%, piemēro vienoto likmi 5% apmērā;
2. 60%, bet nav mazāks par 50%, piemēro vienoto likmi 10% apmērā;
3. 50%, piemēro vienoto likmi 25% apmērā.

Ja ir iespējams skaidri noteikt/nošķirt izdevumus, kas ir saistīti ar mērķa vai iznākuma rādītāja nesasniegšanu, tas ir skaidri jānodokumentē un attiecīgi korekciju var piemērot arī pret šiem izdevumiem, kas saistīti ar konkrēto pārkāpumu, nevis pret kopējām projekta attiecināmajām izmaksām.

1. Projekta dzīves cikls – projekta ekonomiski derīgais laikposms, kurā ir iespējams gūt finansiālu vai ekonomisku labumu no projektā ieguldītajiem līdzekļiem vai radītajiem aktīviem, t.i., 1.1.1.1. pasākuma ietvaros – projekta īstenošanas laiks un ne ilgāk kā 5 gadu pēcuzraudzības periods pēc noslēguma maksājuma saņemšanas. [↑](#footnote-ref-2)
2. Pēc projekta īstenošanas termiņa noslēguma pieļaujams sasniegt šādus rezultatīvos rādītājus (iznākuma rādītājus): 1) Zinātnisko rakstu skaits, kuru izstrādei un publicēšanai sniegts atbalsts projekta ietvaros:

1.1.) oriģināli zinātniskie raksti, kas tiks publicēti vai ir publicēti žurnālos vai konferenču rakstu krājumos, kuru citēšanas indekss sasniedz vismaz 50 procentus no nozares vidējā citēšanas indeksa;

1.2.) oriģināli zinātniskie raksti, kas tiks publicēti vai ir publicēti Web of Science vai SCOPUS (A vai B) datubāzēs iekļautos žurnālos vai konferenču rakstu krājumos;

2) tehnoloģiju tiesības;

3) intelektuālā īpašuma licences līgumi. [↑](#footnote-ref-3)
3. Pētniecības metodoloģija – zinātniskās teorijas veidošanas noteikumi, kurus piemēro šādās projekta īstenošanas fāzēs: 1) problēmas un risinājumu definēšana; 2) pētījuma aktualitātes pārbaude; 3) pētījuma metožu (paņēmienu) izvēle un sakārtošana noteiktā sistēmā, kuru piemērojot iespējams iegūt sagaidāmo rezultātu un sniegt zinātniski pamatotu informāciju. [↑](#footnote-ref-4)
4. pētniecības rezultāti ir: a) oriģināli zinātniskie raksti, kas tiks publicēti vai ir publicēti žurnālos vai konferenču rakstu krājumos, kuru citēšanas indekss sasniedz vismaz 50 procentus no nozares vidējā citēšanas indeksa; b) oriģināli zinātniskie raksti, kas tiks publicēti vai ir publicēti Web of Science vai SCOPUS (A vai B) datubāzēs iekļautos žurnālos vai konferenču rakstu krājumos; c) jauna produkta vai jaunas tehnoloģijas prototips, tajā skaitā jaunas ārstniecības un diagnostikas metode; d) tehnoloģiju tiesības; e) intelektuālā īpašuma licences līgumi; d) citi pētījuma specifikai atbilstoši pētniecības rezultāti (t.sk. dati), kas papildina a), b), c), d) un e) apakšpunktos minētos pētniecības rezultātus. [↑](#footnote-ref-5)
5. **Jauns produkts** – preces vai pakalpojumi, kuri ir pilnīgi jauni vai kuriem ir uzlabotas funkcionālās īpašības vai mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības). Par jaunu produktu neuzskata:

1. kādas procesa daļas izmantošanas pārtraukšanu;

2. kapitāla aizvietošanu vai ekstensīvu palielināšanu (izmantotajiem moduļiem identisku moduļu iegāde, nebūtiski paplašinājumi, iekārtu un programmatūras atjauninājumi). Jaunām iekārtām vai paplašinājumiem jābūt ar būtiskiem specifikācijas uzlabojumiem;

3. komponentu cenu maiņas dēļ radušās izmaiņas (produkta cenas vai ražošanas procesa produktivitātes izmaiņas nav produktu inovācija, piemēram, datoru ražošanā, samazinoties mikroshēmas cenai, tā paša datora modeļa pārdošanas cenu samazinājums);

4. produktu pielāgojumus konkrētām vajadzībām (piemēram, produkta pielāgošana klienta vajadzībām, kas neizraisa tādas jaunā produkta funkcionālo vai tehnisko īpašību izmaiņas, kuras nodrošina augstāku jaunā produkta konkurētspēju salīdzinājumā ar esošiem produktiem);

5. ikdienas, sezonas un cikliskas izmaiņas un uzlabojumus (piemēram, apģērbu ražošanā jaunas sezonas kolekcija nav uzskatāma par inovāciju);

6. dizaina izmaiņas (tajā skaitā garša un smarža), kas nemaina funkcijas, lietojumu vai tehniskās īpašības;

7. citu ražotāju preču vai procesu tālāku pārdošanu;

8. uzlabojumus tirgvedības veicināšanai (tai skaitā estētiskas izmaiņas);

9. organizatorisko procesu uzlabošana komersanta darbā.

**Jauna un novatoriska tehnoloģija** ir jauna un sevi vēl nepierādījusi tehnoloģija salīdzinājumā ar nozarē sasniegto tehnisko līmeni, kura ir saistīta ar tehnoloģiskas vai rūpnieciskas neizdošanās risku un nav esošas tehnoloģijas optimizācija vai uzlabošana

Atbilstību jauna produkta vai tehnoloģijas definīcijai vērtē, ņemot vērā:

tirgū esošo produktu vai tehnoloģiju analogu un projekta ietvaros izstrādātā prototipa mērķa tirgus un parametru salīdzinājumu: funkcionālais raksturojums, izmantošanas veids, tehniskā specifikācija, sastāvdaļas, materiāli, programmatūra, pašizmaksa;

projekta ietvaros izstrādātā jaunā produkta / tehnoloģijas prototipa komercializācijas potenciālu, ko raksturo tehnoloģijas gatavības līmenis (TRL) un inovācijas pakāpe. [↑](#footnote-ref-6)
6. Eko-inovācija ir jebkāda veida jauninājums jeb inovācija (jauns produkts, pakalpojums, process, vadīšanas metode), kas veicina efektīvāku resursu izmantošanu vai vides aizsardzību. [↑](#footnote-ref-7)
7. Saskaņā ar EK pieeju snieguma ietvara rādītāju nesasniegšanas gadījumā (EK vadlīnijas dalībvalstīm par snieguma ietvaru, tā izvērtēšanu un rezervi http://www.esfondi.lv/vadlinijas--skaidrojumi) [↑](#footnote-ref-8)